上田待制詩
作者：蘇洵
朝代：宋

paragraphs: 日落長安道，大野渺荒荒。
吁嗟秦皇帝，安得不富强。
山大地胍厚，小民十尺長。
耕田破萬頃，一稔粟柱樑。
少年事游俠，皆可荷弩槍。
勇力不自驕，頗能啗乾糧。
天意此有謂，故使連西羌。
古人遭邊患，累累鬭兩剛。
方今正似此，猛士强如狼。
跨馬負弓矢，走不擇澗岡。
脫甲森不顧，袒裼搏敵場。
嗟彼誰治此，踧踧不敢當。
當之負重責，無成不朝王。
田侯本儒生，越略今洸洸。
右手握麈尾，指麾據胡牀。
郡國遠浩浩，邊鄙有積倉。
秦境古何在，秦人多戰傷。
此事久不報，此時將何償。
得此報天子，爲侯歌之章。